
Text rozhodnutia
Súd: Krajský súd Banská Bystrica Spisová značka: 20Sd/388/2015 Identifikačné číslo súdneho spisu: 6015201585 Dátum vydania rozhodnutia: 09. 05. 2016 Meno a priezvisko sudcu, VSÚ: JUDr. Jarmila Badíková ECLI: ECLI:SK:KSBB:2016:6015201585.1 Uznesenie Krajský súd v Banskej Bystrici, v právnej veci navrhovateľa W. G., nar. XX.XX.XXXX, bytom T. XX, XXX XX J. J., právne zastúpený JUDr. Blankou Gondovou, advokátkou, Advokátska kancelária so sídlom Skuteckého 30, 974 01 Banská Bystrica, proti odporkyni Sociálna poisťovňa, ústredie, Ul. 29. augusta 8, 813 63 Bratislava, o preskúmanie rozhodnutia o starobnom dôchodku č. XXX XXX XXXX X zo dňa 06. novembra 2015, takto r o z h o d o l : Konanie vo veci rozhodnutia odporkyne číslo č. XXX XXX XXXX X zo dňa 06. novembra 2015 zastavuje. Odporkyňa je povinná nahradiť navrhovateľovi trovy konania v sume 175,-Eur na účet JUDr. Blanky Gondovej, advokátky, Advokátska kancelária so sídlom Skuteckého 30, 974 01 Banská Bystrica, číslo účtu XXXXXXXXXX/XXXX, vedený v V., a.s., J., v lehote 15 dní od právoplatnosti tohto uznesenia. o d ô v o d n e n i e : Odporkyňa rozhodnutím č. XXX XXX XXXX X zo dňa 06. novembra 2015 znížila navrhovateľovi starobný dôchodok na sumu 351,90 Eur od 22. januára 2016. Proti uvedenému rozhodnutiu odporkyne podal navrhovateľ prostredníctvom právnej zástupkyne v zákonnej lehote opravný prostriedok. Odporkyňa následne rozhodnutím č. XXX XXX XXXX X zo dňa 21. marca 2016 zmenila svoje pôvodné rozhodnutie a zvýšila navrhovateľovi starobný dôchodok od 07. augusta 2010 na sumu 339,10 Eur mesačne a zároveň rozhodla o jeho valorizačnom zvýšení. Podľa § 250l ods. 2 Občianskeho súdneho poriadku (ďalej len „OSP“) pokiaľ v tejto hlave nie je ustanovené inak, použije sa primerane ustanovenie druhej hlavy s výnimkou § 250a. Podľa § 250h ods. 2 OSP až do rozhodnutia súdu môže žalobca vziať žalobu späť; ak žalovanému medzitým vznikli trovy konania, súd rozhodne o ich náhrade. Podľa § 250d ods. 3 OSP súd uznesením konanie zastaví, okrem iných dôvodov aj vtedy, ak žaloba bola vzatá späť /§ 250h ods. 2/. Vzhľadom na späťvzatie opravného prostriedku, ktorý je návrhom na začatie konania podľa § 250m ods. 1 OSP, súd v súlade s citovanými ustanoveniami konanie zastavil. O náhrade trov konania súd rozhodol podľa § 250k ods.1 v spojitosti s § 250l ods.2 OSP. Navrhovateľ bol v konaní úspešný, nakoľko odporkyňa po podaní opravného prostriedku zmenila svoj predošlé rozhodnutie, ktorým znížila starobný dôchodok navrhovateľa a rozhodla o jeho zvýšení. Náhrada trov konania - trov právneho zastúpenia v celkovej sume 175,-Eur pozostáva z odmeny za dva úkony právnej služby (prevzatie a príprava zastúpenia a písomné podanie vo veci samej) po 64,53 Eur podľa § 11 ods. 4 druhá veta vyhlášky Ministerstva spravodlivosti Slovenskej republiky č. 655/2004 Z.z. o odmenách a náhradách advokátov za poskytovanie právnych služieb v znení neskorších predpisov a z režijnej paušálnej náhrady k uvedeným dvom úkonom po 8,39 Eur podľa 16 ods. 3 uvedenej vyhlášky, zvýšené o daň z pridanej hodnoty vo výške 29,16 Eur podľa § 18 ods. 3 vyhlášky. Poučenie: Proti tomuto uzneseniu je prípustné odvolanie do 15 dní od jeho doručenia písomne v dvoch vyhotoveniach na NS SR prostredníctvom konajúceho súdu. Odvolanie je možné podať len z dôvodov uvedených v ust.§ 205 ods.2 OSP. V odvolaní sa má popri všeobecných náležitostiach / § 42 ods.3 / uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

